P. Farkas, poslanec: (2004-09-23):
Národná rada Slovenskej republiky uznesením č. 925 z 12. mája 2004 pridelila vládny návrh zákona o rozpočtových pravidlách verejnej správy a o zmene a doplnení niektorých zákonov (tlač 670) týmto výborom Národnej rady Slovenskej republiky: Výboru NR SR pre financie, rozpočet a menu, ústavnoprávnemu výboru, výboru pre hospodárstvo, privatizáciu a podnikanie, výboru pre pôdohospodárstvo, výboru pre verejnú správu, výboru pre sociálne veci a bývanie, výboru pre zdravotníctvo, výboru pre obranu a bezpečnosť, zahraničnému výboru, výboru pre vzdelanie, vedu, šport a mládež, výboru pre životné prostredie a ochranu prírody a výboru pre ľudské práva a národnosti a postavenie žien. Uvedené výbory prerokovali predmetný návrh zákona. Gestorský výbor nedostal do začatia rokovania o vládnom návrhu zákona o rozpočtových pravidlách verejnej správy žiadne stanoviská poslancov Národnej rady Slovenskej republiky podané v súlade s § 75 ods. 2 zákona Národnej rady č. 350/1996 Z. z. o rokovacom poriadku Národnej rady Slovenskej republiky. K predmetnému návrhu zákona zaujali výbory Národnej rady Slovenskej republiky tieto stanoviská: Odporúčanie pre Národnú radu Slovenskej republiky návrh schváliť – Výbor Národnej rady Slovenskej republiky pre životné prostredie a ochranu prírody uznesením č. 124 zo dňa 24. mája 2004. Odporúčanie pre Národnú radu Slovenskej republiky návrh schváliť s pozmeňujúcimi a doplňujúcimi návrhmi tieto výbory: výbor pre financie, rozpočet a menu, výbor pre hospodárstvo, privatizáciu a podnikanie, výbor pre pôdohospodárstvo, výbor pre zdravotníctvo, výbor pre obranu a bezpečnosť, výbor pre vzdelanie, vedu, šport a mládež, kultúru a médiá, výbor pre sociálne veci a bývanie, zahraničný výbor a napokon výbor pre ľudské práva a národnosti a postavenie žien. Ústavnoprávny výbor Národnej rady Slovenskej republiky neprijal platné uznesenie, pretože návrh uznesenia nezískal podporu potrebnej nadpolovičnej väčšiny prítomných poslancov v súlade s § 52 ods. 4 zákona o rokovacom poriadku Národnej rady Slovenskej republiky. Celkový počet 11 poslancov, z toho prítomných bolo 7 a za návrh hlasovalo nula poslancov, nula poslancov bolo proti a 7 sa zdržali hlasovania. Výbor Národnej rady Slovenskej republiky pre verejnú správu nehlasoval o predloženom návrhu zákona v súlade s § 52 ods. 2 nášho rokovacieho poriadku, pretože nebola prítomná nadpolovičná väčšina členov výboru. Celkový počet 14 poslancov, prítomných 7 poslancov. Výbor nebol uznášaniaschopný. V bode IV sú uvedené všetky pozmeňujúce a doplňujúce návrhy, ktoré boli prijaté vo výboroch, ktoré prerokúvali tento vládny návrh zákona. Je ich dohromady 61. Budem potom odporúčať hlasovať o týchto bodoch takto: schváliť body 1, 2, 4, 5, 6, 7, 9 až 12, 16 až 18, 20, 22 až 25, 27 až 34, 36, 38 až 42, 46, 47, 49 a 50, 51 až 55, 58, 59 až 61. Budem odporúčať neschváliť body 3, 8, 13, 14, 15, 19, 21, 26, 35, 37, 50, 56, 57, 59. Osobitne budeme hlasovať alebo odporúčam potom hlasovať o bodoch 43, 44, 45 a 48. Výbor Národnej rady vládny návrh zákon o rozpočtových pravidlách prerokoval a prijal platné uznesenie a v zmysle tohto uznesenia teraz vám predkladám túto spoločnú správu. A náš výbor odporúča schváliť s týmito pozmeňujúcimi a doplňujúcimi návrhmi, ktoré sú uvedené v bode IV. Ďakujem pekne. Nech sa páči, pán predseda, môžete otvoriť rozpravu.